title: 2005/492/EK: Padomes Lēmums (2005. gada 31. janvāris) par Nolīguma par zinātnisko un tehnoloģisko sadarbību starp Eiropas Kopienu un Ēģiptes Arābu Republiku parakstīšanu

text:
               13.7.2005

               LV

               Eiropas Savienības Oficiālais Vēstnesis

               L 182/11

         PADOMES LĒMUMS
   (2005. gada 31. janvāris)
   par Nolīguma par zinātnisko un tehnoloģisko sadarbību starp Eiropas Kopienu un Ēģiptes Arābu Republiku parakstīšanu
   (2005/492/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 170. pantu saistībā ar 300. panta 2. punkta pirmās daļas pirmo teikumu,
   ņemot vērā Komisijas priekšlikumu,
   tā kā:

               (1)

               Komisija Kopienas vārdā apsprieda ar Ēģipti nolīgumu par zinātnisko un tehnoloģisko sadarbību.

               (2)

               Ņemot vērā tā iespējamo noslēgšanu vēlāk, būtu jāparaksta 2004. gada 4. martā parafētais nolīgums,

         IR PIEŅĒMUSI ŠO LĒMUMU.
   Vienīgais pants
   Padomes priekšsēdētājs ar šo ir pilnvarots iecelt personu, kura ir pilnvarota Eiropas Kopienas vārdā parakstīt nolīgumu starp Eiropas Kopienu un Ēģiptes Arābu Republiku par zinātnisko un tehnoloģisko sadarbību, ņemot vērā tā iespējamo noslēgšanu vēlāk.
   Nolīguma teksts ir pievienots šim lēmumam.

      Briselē, 2005. gada 31. janvārī

            Padomes vārdā —

            priekšsēdētājs

         J. ASSELBORN

   TULKOJUMS
   NOLĪGUMS
   starp Eiropas Kopienu un Ēģiptes Arābu Republiku par zinātnisko un tehnoloģisko sadarbību
   EIROPAS KOPIENA (turpmāk – “Kopiena”),
   no vienas puses,
   un
   ĒĢIPTES ARĀBU REPUBLIKA (turpmāk – “Ēģipte”),
   no otras puses,
   turpmāk kopā sauktas “Puses”,
   ŅEMOT VĒRĀ Eiropas Kopienas dibināšanas līgumu, un jo īpaši tā 170. pantu saistībā ar 300. panta 2. punkta pirmo teikumu un 3. punkta pirmo daļu,
   ŅEMOT VĒRĀ Eiropas Parlamenta un Padomes 2002. gada 27. jūnija Lēmumu Nr. 1513/2002/EK (1) par sesto Eiropas Kopienas pamatprogrammu attiecībā uz pētniecības, tehnoloģijas attīstības un izstāžu pasākumiem, kas veicina Eiropas pētniecības telpas izveidi un jauninājumus (no 2002. līdz 2006. gadam),
   ŅEMOT VĒRĀ zinātnes un tehnoloģijas nozīmi to ekonomiskajā un sociālajā attīstībā un atsauci, kas izdarīta 2001. gada 25. jūnijā parakstītā Eiropas un Vidusjūras reģiona valstu nolīguma 43. pantā, ar ko izveido asociāciju starp Eiropas Kopienu un tās dalībvalstīm, no vienas puses, un Ēģiptes Arābu Republiku, no otras puses,
   TĀ KĀ Kopiena un Ēģipte apņēmās veikt kopīgus zinātniskās izpētes, tehnoloģiskās attīstības un demonstrēšanas pasākumus dažādās kopējo interešu jomās un tā kā būtu abpusēji izdevīgi, ja katra no tām piedalītos arī otrās puses zinātniskās izpētes un attīstības pasākumos,
   VĒLOTIES izveidot oficiālu satvaru sadarbībai zinātniskajā un tehnoloģiskajā izpētē, kas ļautu paplašināt un pastiprināt sadarbību kopējo interešu jomās un, ņemot vērā to abpusējās ekonomiskās un sociālās intereses, veicināt šīs sadarbības gaitā gūto rezultātu izmantošanu,
   VĒLOTIES padarīt Eiropas izpētes zonu pieejamu arī valstīm, kas nav tās locekles, un jo īpaši Vidusjūras partnervalstīm,
   IR VIENOJUŠĀS PAR TURPMĀKO.
   1. pants
   Darbības joma un principi
   1.   Puses veicina, attīsta un sekmē sadarbības pasākumus starp Kopienu un Ēģipti kopējo interešu jautājumos tajos gadījumos, kad tās veic zinātniskās izpētes un attīstības pasākumus zinātnes un tehnoloģijas jomās.
   2.   Sadarbības pasākumus veic, ņemot par pamatu šādus principus:

               —

               uz zināšanām balstītas sabiedrības attīstības veicināšana, lai sekmētu abu Pušu sociālo un ekonomisko attīstību,

               —

               savstarpējs izdevīgums, kam pamatā ir ieguvumu vispārējā sabalansētība,

               —

               savstarpēja pieeja katras Puses veikto izpētes programmu un projektu pasākumiem,

               —

               savlaicīga apmaiņa ar informāciju, kas varētu ietekmēt sadarbības pasākumus,

               —

               atbilstīga intelektuālā īpašuma tiesību apmaiņa un aizsardzība.

         2. pants
   Sadarbības līdzekļi
   1.   Juridiskās vienības, kas veic darbību Ēģiptē, kā definēts I pielikumā, ietverot vai nu fiziskās personas, vai privāttiesību juridiskās personas vai publisko tiesību juridiskās personas, piedalās netiešajos pasākumos, ko paredz Kopienas pamatprogramma zinātniskās izpētes un tehnoloģiju attīstībai un demonstrāciju pasākumiem (turpmāk – “EK pamatprogramma”) ar tādiem pašiem noteikumiem kā Eiropas Savienības dalībvalstu juridiskās vienības, ievērojot I un II pielikumā minētos noteikumus un nosacījumus.
   2.   Juridiskās vienības, kas darbojas Kopienas dalībvalstīs, piedalās Ēģiptes zinātniskās izpētes programmās un projektos attiecībā uz tematiem, kas ir līdzvērtīgi EK pamatprogrammas tematiem, ievērojot I un II pielikumā minētos noteikumus un nosacījumus.
   3.   Sadarbība var izpausties arī šādos veidos un līdzekļos:

               —

               regulāras pārrunas par Ēģiptes un Kopienas izpētes politikas un plānošanas pamatnostādnēm un prioritātēm,

               —

               pārrunas par sadarbības perspektīvām un attīstību,

               —

               savlaicīga informācijas sniegšana saistībā ar programmu un izpētes projektu īstenošanu Ēģiptē un Kopienā un attiecībā uz tā darba rezultātiem, kas veikts saskaņā ar šo nolīgumu,

               —

               apvienotas sanāksmes,

               —

               zinātniskās izpētes darbinieku, inženieru un tehniķu apmeklējumi un apmaiņa, arī mācību nolūkā,

               —

               aprīkojuma un materiālu apmaiņa un dalīšana,

               —

               regulāri un ilgstoši Ēģiptes un Kopienas programmu vai projektu vadītāju kontakti,

               —

               ekspertu piedalīšanās semināros, simpozijos un praktiskajās mācībās,

               —

               informācijas apmaiņa par praksi, likumiem, noteikumiem un programmām atbilstīgi sadarbībai saskaņā ar šo nolīgumu,

               —

               apmācība zinātniskās izpētes un tehnoloģiju attīstības jautājumos,

               —

               savstarpēja piekļuve zinātniskai un tehnoloģiskai informācijai šīs sadarbības jomā,

               —

               jebkādi citi pasākumi, ko pieņēmusi EK un Ēģiptes Apvienotā zinātniskās un tehniskās sadarbības komiteja, kā definēts 4. pantā, un kas atzīti par atbilstīgiem politikai un procedūrām, ko piemēro abas puses.

         3. pants
   Sadarbības veicināšana
   1.   Puses pieliek visas pūles saskaņā ar to spēkā esošajiem tiesību aktiem, lai veicinātu brīvu šā nolīguma paredzētajos pasākumos iesaistīto zinātniskās izpētes darbinieku kustību un uzturēšanos un atvieglotu šiem pasākumiem paredzētu preču pārrobežu kustību.
   2.   Gadījumā, kad saskaņā ar tās tiesību aktiem Kopiena vienpusēji nodrošina finansējumu Ēģiptes juridiskajai vienībai, kas piedalās Kopienas netiešajos pasākumus, Ēģipte nodrošina, ka par šādu darījumu netiek iekasēts maksājums vai nodeva.
   4. pants
   Nolīguma vadība
   EK un Ēģiptes Apvienotā zinātniskās un tehniskās sadarbības komiteja
   1.   Pasākumu koordinēšanu un veicināšanu saskaņā ar šo nolīgumu no Ēģiptes puses veiks Zinātniskās izpētes un tehnoloģijas akadēmija (Academy of Scientific Research and Technology), bet no Kopienas puses – EK Komisijas dienesti, kas ir atbildīgi par pamatprogrammu un darbojas kā Pušu izpildītāji (turpmāk – “izpildītāji”).
   2.   Izpildītāji izveido apvienoto komiteju, sauktu par “EK un Ēģiptes Apvienoto zinātniskās un tehniskās sadarbības komiteju” (turpmāk – “apvienotā komiteja”), kuras funkcijās ietilps:

               —

               šā nolīguma īstenošanas nodrošināšana, novērtēšana un pārskats, kā arī tā pielikumu grozīšana vai jaunu pielikumu pieņemšana, lai ņemtu vērā pēdējās izmaiņas Pušu zinātniskajā politikā, abām Pusēm šajā nolūkā ievērojot to iekšējās procedūras,

               —

               katru gadu noteikt potenciālās nozares, kurās būtu jāattīsta un jāuzlabo sadarbība, kā arī veikt jebkura pasākuma izpēti šā mērķa labad,

               —

               regulāri pārrunāt Ēģiptes un Kopienas izpētes politikas un plānošanas orientāciju un prioritātes nākotnē, kā arī nākotnes sadarbības perspektīvas saskaņā ar šo nolīgumu.

         3.   Apvienotā komiteja, kas sastāv no izpildītāju pārstāvjiem, pieņem savu reglamentu.
   4.   Apvienotā komiteja sanāk vismaz vienu reizi gadā pārmaiņus Kopienā un Ēģiptē. Ārkārtas sanāksmes sasauc pēc vienas vai otras Puses pieprasījuma. Apvienotās komitejas slēdzienus un ieteikumus nosūtīs Eiropas un Vidusjūras reģiona valstu nolīguma starp Eiropas Savienību un Ēģiptes Arābu Republiku Asociācijas komitejai.
   5. pants
   Finansēšana
   Abpusējo līdzdalību zinātniskas izpētes pasākumos saskaņā ar šo nolīgumu nosaka atbilstīgi I pielikumā izklāstītajiem nosacījumiem un ievērojot katras Puses teritorijā spēkā esošos tiesību aktus, noteikumus, politiku un programmas īstenošanas nosacījumus.
   6. pants
   Rezultāta un informācijas izplatīšana un izmantošana
   Sasniegto un/vai apmaiņas ceļā iegūto rezultātu, kā arī informācijas, vadības, to intelektuālā īpašuma tiesību piešķiršana un īstenošana, kas izriet no zinātniskas izpētes darbībām, kuras veiktas saskaņā ar šo nolīgumu, izplatīšanā un izmantošanā ievēro II pielikumā izklāstītos nosacījumus.
   7. pants
   Nobeiguma noteikumi
   1.   I un II pielikums ir neatņemama šā nolīguma sastāvdaļa.
   Visi ar šā nolīguma interpretēšanu vai īstenošanu saistītie jautājumi vai domstarpības ir risināmi Pušu savstarpējas vienošanās ceļā.
   2.   Šis nolīgums stājas spēka brīdī, kad Puses viena otru informējušas par tā noslēgšanai nepieciešamo iekšējo procedūru pabeigšanu. Laikā, kamēr Puses pabeigs nolīguma noslēgšanai nepieciešamās iekšējās procedūras, Puses līdz šā nolīguma parakstīšanai piemēros to pagaidu kārtībā.
   Ja kāda Puse informē otru, ka tā neparakstīs nolīgumu, ar šo Puses savstarpēji vienojas, ka tie projekti un pasākumi, kas uzsākti šī nolīguma pagaidu piemērošanas laikā un joprojām turpinās iepriekšminētā paziņojuma laikā, tiek turpināti līdz to pabeigšanai saskaņā ar šajā nolīgumā izklāstītajiem nosacījumiem.
   3.   Jebkura Puse jebkurā laikā ar iepriekšēju divpadsmit mēnešu paziņojumu var izbeigt šā nolīguma darbību.
   Tie projekti un pasākumi, kas joprojām turpinās šā nolīguma izbeigšanas brīdī, tiek turpināti līdz to pabeigšanai saskaņā ar šajā nolīgumā izklāstītajiem nosacījumiem.
   4.   Ja kāda no Pusēm nolemj grozīt savas izpētes programmas un projektus, kas minēti 1. panta 1. punktā, šīs Puses izpildītājs informēs otras Puses izpildītāju par precīzu šādu grozījumu saturu.
   Atkāpjoties no 2. punkta otrās daļas, šā nolīguma darbību iespējams izbeigt savstarpēji vienojoties, ja kāda no Pusēm informē otru Pusi par savu nodomu izbeigt šā nolīguma darbību viena mēneša laikā pēc pirmajā daļā minēto grozījumu pieņemšanas.
   5.   No vienas puses, šis nolīgums attiecas uz tām teritorijām, uz kurām attiecas Eiropas Kopienas dibināšanas līgums, un saskaņā ar šā līguma nosacījumiem, un, no otras puses, – uz Ēģiptes Arābu Republikas teritoriju. Tomēr tas neaizliedz sadarbības pasākumu veikšanu atklātās jūrās, kosmosā vai trešo valstu teritorijā saskaņā ar starptautiskajām tiesībām.
   6.   Šis nolīgums ir sastādīts divos eksemplāros angļu, dāņu, franču, grieķu, holandiešu, itāliešu, portugāļu, somu, spāņu, vācu, zviedru un arābu valodā, un katrs no šiem tekstiem ir vienlīdz autentisks.

      Kairā, 2005. gada 21. jūnijā

            Ēģiptes Arābu Republikas valdības vārdā —

            Eiropas Kopienas vārdā —

      (1)  OV L 232, 29.8.2002., 1. lpp. Lēmumā jaunākie grozījumi izdarīti ar Lēmumu Nr. 786/2004/EK (OV L 138, 30.4.2004., 7. lpp.).
   I PIELIKUMS
   Noteikumi un nosacījumi Eiropas Kopienas dalībvalstu un Ēģiptes juridisko vienību līdzdalībai
   Šajā nolīgumā juridiska vienība nozīmē jebkuru fizisku vai juridisku personu, kura nodibināta atbilstīgi tās darbības vietas valsts tiesību aktiem vai saskaņā ar Kopienas tiesību aktiem vai starptautiskajām tiesībām, kurai ir juridisks statuss un kurai var būt jebkādas tiesības un pienākumi tās pašas vārdā.
   I.   NOTEIKUMI UN NOSACĪJUMI ĒĢIPTES JURIDISKO VIENĪBU LĪDZDALĪBAI EK PAMATPROGRAMMAS NETIEŠAJOS PASĀKUMOS

               1.

               To juridisko vienību līdzdalībā EK pamatprogrammas netiešajos pasākumos, kas darbojas Ēģiptē, ievēro Eiropas Parlamenta un Padomes noteiktos nosacījumus saskaņā ar Eiropas Kopienas dibināšanas līguma 167. pantu.
               Turklāt juridiskās vienības, kas darbojas Ēģiptē, var piedalīties netiešajos pasākumos, ko veic saskaņā ar Eiropas Kopienas dibināšanas līguma 164. pantu.

               2.

               Kopiena var piešķirt finansējumu juridiskajām vienībām, kas darbojas Ēģiptē un piedalās netiešajos pasākumos, kuri minēti 1. punktā, saskaņā ar noteikumiem un nosacījumiem, kas izklāstīti lēmumā, kuru Eiropas Parlaments un Padome pieņēmusi saskaņā ar Eiropas Kopienas dibināšanas līguma 167. pantu, Eiropas Kopienas finanšu regulām un citiem spēkā esošiem Kopienas tiesību aktiem.

               3.

               Līgums, kuru Kopiena noslēgusi ar jebkuru Ēģiptes juridisko vienību par netiešo pasākumu veikšanu, paredz arī kontroles un revīzijas pasākumus, kurus veiks vai uzraudzīs Komisija vai Eiropas Kopienu Revīzijas palāta.
               Sadarbības un abpusējo interešu garā attiecīgās Ēģiptes iestādes sniegs visu nepieciešamo palīdzību, kas būs to spēkos, lai nodrošinātu šo kontroles un revīzijas pasākumu veikšanu.

         II.   NOTEIKUMI UN NOSACĪJUMI EIROPAS SAVIENĪBAS DALĪBVALSTU JURIDISKO VIENĪBU LĪDZDALĪBAI ĒĢIPTES ZINĀTNISKĀS IZPĒTES PROGRAMMĀS UN PROJEKTOS

               1.

               Jebkura juridiska vienība, kas darbojas Kopienas teritorijā, izveidota saskaņā ar kādas Eiropas Savienības dalībvalsts tiesību aktiem vai Kopienas tiesību aktiem, var kopā ar Ēģiptes juridiskajām vienībām piedalīties Ēģiptes zinātniskās izpētes un attīstības programmu projektos.

               2.

               Saskaņā ar 1. punktu un II pielikumu to juridisko vienību tiesības un pienākumi, kuras darbojas Kopienas teritorijā un kuras piedalās Ēģiptes zinātniskās izpētes un attīstības programmu projektos, kā arī piedāvājumu iesniegšanas un izvērtēšanas noteikumi un līgumu piešķiršana un slēgšana šādos projektos ir pakļauta Ēģiptes tiesību aktiem, noteikumiem un valdības direktīvām, kas reglamentē zinātniskās izpētes un attīstības programmu darbību un tiek attiecinātas uz Ēģiptes juridiskajām vienībām un nodrošina vienlīdzīgu attieksmi, ņemot vērā Ēģiptes un Kopienas sadarbību šajā jomā.
               Finansējuma piešķiršanā juridiskām vienībām, kas darbojas Kopienas teritorijā un piedalās Ēģiptes zinātniskās izpētes un attīstības programmu projektos, ievēro Ēģiptes tiesību aktus, noteikumus un valdības direktīvas, kas reglamentē zinātniskās izpētes un attīstības programmu darbību un tiek attiecinātas uz ārvalstu juridiskajām vienībām, kas piedalās Ēģiptes zinātniskās izpētes un attīstības programmu projektos.

               3.

               Ēģipte regulāri informē Kopienu un Ēģiptes juridiskās vienības par jaunākajām Ēģiptes programmām un iespējām piedalīties tajās juridiskām vienībām, kas darbojas Kopienas teritorijā.

         II PIELIKUMS
   Intelektuālā īpašuma tiesību piešķiršanas principi
   I.   PIEMĒROŠANA
   Šajā nolīgumā jēdziens “intelektuālais īpašums” lietots tādā nozīmē, kāda tam ir piešķirta 1967. gada 14. jūlijā Stokholmā izstrādātās Pasaules intelektuālā īpašuma organizācijas dibināšanas konvencijas 2. pantā.
   Šajā nolīgumā zināšanas nozīmē gan aizsargātu, gan neaizsargātu rezultātu, tostarp informāciju, kā arī autortiesības vai tiesības, kas attiecināmas uz šādu informāciju pēc tam, kad iesniegti pieteikumi patentiem, dizainparaugiem, augu šķirnēm, papildu aizsardzības sertifikāti vai līdzīgiem aizsardzības veidiem vai kad visi iepriekšminētie izsniegti.
   II.   PUŠU JURIDISKO VIENĪBU INTELEKTUĀLĀ ĪPAŠUMA TIESĪBAS

               1.

               Katra no Pusēm nodrošina, ka to otrās Puses teritorijā darbojošos juridisko vienību intelektuālā īpašuma tiesības, kas piedalās saskaņā ar šo nolīgumu veiktajās darbībās, kā arī saistītās tiesības un pienākumi, kas izriet no šādas līdzdalības, ir saskanīgas ar atbilstīgajām starptautiskajām konvencijām, kas attiecas uz Pusēm, ietverot TRIPS nolīgumu (Nolīgums par intelektuālā īpašuma tiesībām, kas saistītas ar tirdzniecību, kuras piešķir Pasaules tirdzniecības organizācija), kā arī Bernes konvenciju (Parīzes 1971. gada redakcija) un Parīzes konvenciju (Stokholmas 1967. gada redakcija).

               2.

               Juridiskajām vienībām, kas darbojas Ēģiptē un kas piedalās netiešajos EK pamatprogrammas pasākumos, ir tādas pašas tiesības un pienākumi intelektuālā īpašuma jomā, kā tām juridiskajām vienībām, kas darbojas Kopienas teritorijā, attiecīgi saskaņā ar nosacījumiem, kas izklāstīti lēmumā, kuru Eiropas Parlaments un Padome pieņēmusi saskaņā ar Eiropas Kopienas dibināšanas līguma 167. pantu, un līgumu, kas noslēgts ar Kopienu, un šādas tiesības un pienākumi atbilst 1. punktam.

               3.

               Juridiskajām vienībām, kas darbojas Kopienas teritorijā un kas piedalās Ēģiptes zinātniskās izpētes programmās vai projektos, ir tādas pašas tiesības un pienākumi intelektuālā īpašuma jomā, kā tām juridiskajām vienībām, kas darbojas Ēģiptē un kas piedalās šādās zinātniskās izpētes programmās un projektos, un šādas tiesības un pienākumi atbilst 1. punktam.

         III.   PUŠU INTELEKTUĀLĀ ĪPAŠUMA TIESĪBAS

               1.

               Ja vien Pušu starpā nepastāv atsevišķa vienošanās, šādi noteikumi attiecas uz zināšanām, ko Puses radījušas, veicot darbības saskaņā ar šā nolīguma 2. panta 2. punktu:

                           a)

                           Puse, kas rada šādas zināšanas, ir zināšanu īpašniece. Ja nav iespējams noteikt Pušu attiecīgo ieguldījumu darbā, tām ir kopīgas īpašumtiesības uz šādām zināšanām;

                           b)

                           Puse, kurai pieder šīs zināšanas, piešķir otrai Pusei piekļuves tiesības šīm zināšanām šā nolīguma 2. panta 2. punktā minēto darbību veikšanai. Šādas piekļuves tiesības piešķir bez maksas.

               2.

               Ja vien Pušu starpā nepastāv atsevišķa vienošanās, šādi noteikumi attiecas uz Pušu rakstiskajiem zinātniskajiem darbiem:

                           a)

                           ja Puse žurnālos, rakstos, ziņojumos, grāmatās, ietverot video un datorprogrammas, publicē zinātniskos un tehniskos datus, kas izriet vai saistīti ar šajā nolīgumā minēto darbību veikšanu, tad otrai Pusei bez maksas tiek piešķirta neekskluzīva un neatsaucama licence tulkot, pavairot, pielāgot, nodot tālāk un publiski izplatīt šādus darbus visā pasaulē;

                           b)

                           uz visiem ar autortiesībām aizsargāto datu un informācijas eksemplāriem, kurus paredzēts izplatīt publiski un kuri sagatavotas atbilstīgi šai iedaļai, norāda darba autora (-u) vārdu (-us), ja vien autors no tā nav nepārprotami atteicies. Uz tiem ir arī skaidri redzama norāde par Pušu sadarbību.

               3.

               Ja vien Pušu starpā nepastāv atsevišķa vienošanās, šādi noteikumi attiecas uz Pušu neatklājamo informāciju:

                           a)

                           nosūtot otrai Pusei informāciju, kas attiecas uz darbībām, kuras veic saskaņā ar šo nolīgumu, Puses ar konfidenciālām zīmotnēm un paskaidrojumiem norāda informāciju, ko tās nevēlas atklāt;

                           b)

                           šādu informāciju saņēmusī Puse var uz savu atbildību šādu neatklājamu informāciju nodot tās pārziņā esošām struktūrām vai personām konkrētos šā nolīguma īstenošanas nolūkos;

                           c)

                           saņēmusī Puse šādu neatklājamu informāciju var izplatīt plašāk, nekā minēts b) apakšpunktā, tikai pēc iepriekšējas rakstiskas neatklājamo informāciju sniedzošās Puses atļaujas saņemšanas. Puses sadarbojas, attīstot procedūras iepriekšējas rakstiskas atļaujas pieprasīšanai un iegūšanai šādai plašākai izplatīšanai, un katra Puse sniedz šādu atļauju, ņemot vērā tās tiesību aktus, noteikumus un politiku;

                           d)

                           ievērojot a) apakšpunktu, neatklājamā informācija, kas nav dokumentēta, vai cita veida konfidenciāla informācija, kas tiek izplatīta semināros vai citās Pušu pārstāvju sanāksmēs, kuras organizētas saskaņā ar šo nolīgumu, vai informācija, kas izplatījusies personāla piesaistes, telpu izmantošanas vai netiešo darbību laikā, saglabā savu konfidencialitāti, ja šādas neatklājamas vai citā veidā konfidenciālas vai slepenas informācijas saņēmējs bijis informēts par saņemtās informācijas konfidenciālo raksturu brīdī, kad tā tika nodota;

                           e)

                           katra Puse cenšas, lai neatklājamā informācija, ko tā saņēmusi saskaņā ar a) un d) apakšpunktu, tiek kontrolēta, kā paredzēts šajā nolīgumā. Ja kāda no Pusēm uzzina, ka tā nespēs vai varētu nespēt ievērot neizplatīšanas noteikumus, kas izklāstīti a) un d) apakšpunktā, tā nekavējoties informē otru Pusi. Puses apspriežas, lai noteiktu atbilstīgu turpmāko rīcību.


title: Padomes Lēmums (ES) 2017/435 (2017. gada 28. februāris) par to, lai noslēgtu Nolīgumu, ar kuru otro reizi groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā un pirmo reizi grozīts Luksemburgā 2005. gada 25. jūnijā

text:
               14.3.2017

               LV

               Eiropas Savienības Oficiālais Vēstnesis

               L 67/31

         PADOMES LĒMUMS (ES) 2017/435
   (2017. gada 28. februāris)
   par to, lai noslēgtu Nolīgumu, ar kuru otro reizi groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā un pirmo reizi grozīts Luksemburgā 2005. gada 25. jūnijā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 217. pantu saistībā ar 218. panta 6. punkta otrās daļas a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Padome 2009. gada 23. februārī pilnvaroja Komisiju Savienības un tās dalībvalstu vārdā sākt sarunas, lai otro reizi grozītu Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (2) un pirmo reizi grozīts Luksemburgā 2005. gada 25. jūnijā (3) (“Kotonū nolīgums”).

               (2)

               Saskaņā ar Padomes Lēmumu 2010/648/ES (4) puses Nolīgumu, ar kuru otro reizi groza Kotonū nolīgumu (“nolīgums”), parakstīja 2010. gada 22. jūnijā ĀKK un ES Ministru padomes sanāksmē Vagadugu, ņemot vērā tā noslēgšanu vēlāk.

               (3)

               Saskaņā ar ĀKK un ES Ministru padomes Lēmumu Nr. 2/2010 (5) nolīgumu provizoriski piemēro kopš 2010. gada 31. oktobra.

               (4)

               Nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības vārdā tiek apstiprināts Nolīgums, ar kuru otro reizi groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā un pirmo reizi grozīts Luksemburgā 2005. gada 25. jūnijā (6).
   2. pants
   Padomes priekšsēdētājs norīko personu vai personas, kas ir tiesīgas Savienības vārdā deponēt apstiprinājuma instrumentu, kā paredzēts Kotonū nolīguma 93. pantā, lai paustu Savienības piekrišanu uzņemties nolīguma saistības.
   3. pants
   Šis lēmums stājas spēkā tā pieņemšanas dienā. To publicē Eiropas Savienības Oficiālajā Vēstnesī.

      Briselē, 2017. gada 28. februārī

            Padomes vārdā –

            priekšsēdētājs

         J. HERRERA

      (1)  OV C 65, 19.2.2016., 257. lpp.

      (2)  OV L 317, 15.12.2000., 3. lpp.

      (3)  OV L 209, 11.8.2005., 27. lpp.

      (4)  Padomes Lēmums 2010/648/ES (2010. gada 14. maijs) par to, lai Eiropas Savienības vārdā parakstītu Nolīgumu, ar kuru otro reizi groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā un pirmo reizi grozīts Luksemburgā 2005. gada 25. jūnijā (OV L 287, 4.11.2010., 1. lpp.).

      (5)  ĀKK un ES Ministru padomes Lēmums Nr. 2/2010 (2010. gada 21. jūnijs) par pārejas pasākumiem, kurus piemēro no dienas, kurā tiek parakstīts, līdz dienai, kurā stājas spēkā Nolīgums, ar kuru otro reizi groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā un pirmo reizi grozīts Luksemburgā 2005. gada 25. jūnijā (OV L 287, 4.11.2010., 68. lpp.).

      (6)  Nolīgums kopā ar Nobeiguma aktam pievienotajām deklarācijām ir publicēts OV L 287, 4.11.2010., 3. lpp.


title: 2013/52/ES: Padomes Lēmums ( 2013. gada 22. janvāris ), ar ko atļauj ciešāku sadarbību finanšu darījumu nodokļa jomā

text:
               25.1.2013

               LV

               Eiropas Savienības Oficiālais Vēstnesis

               L 22/11

         PADOMES LĒMUMS
   (2013. gada 22. janvāris),
   ar ko atļauj ciešāku sadarbību finanšu darījumu nodokļa jomā
   (2013/52/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 329. panta 1. punktu,
   ņemot vērā Beļģijas Karalistes, Vācijas Federatīvās Republikas, Igaunijas Republikas, Grieķijas Republikas, Spānijas Karalistes, Francijas Republikas, Itālijas Republikas, Austrijas Republikas, Portugāles Republikas, Slovēnijas Republikas un Slovākijas Republikas pieprasījumu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Saskaņā ar Līguma par Eiropas Savienību (LES) 3. panta 3. punktu Savienība izveido iekšējo tirgu.

               (2)

               Saskaņā ar Līguma par Eiropas Savienības darbību (LESD) 113. pantu Padome pieņem noteikumus par tiesību aktu saskaņošanu attiecībā uz apgrozījuma nodokļiem, akcīzes nodokļiem un citiem netiešajiem nodokļiem tiktāl, ciktāl tāda saskaņošana ir vajadzīga, lai nodrošinātu iekšējā tirgus izveidi un darbību un novērstu konkurences izkropļojumus.

               (3)

               Komisija 2011. gadā ņēma vērā visos līmeņos notiekošās diskusijas par papildu nodokļu uzlikšanu finanšu sektoram. Diskusijas pamatā bija vēlēšanās nodrošināt, lai finanšu sektors dotu taisnīgu un ievērojamu ieguldījumu krīzes izmaksu segšanā un lai turpmāk tam tiktu uzlikti nodokļi tikpat taisnīgi kā citiem sektoriem, lai finanšu iestādēm mazinātu stimulus uzņemties pārmērīgi riskantas darbības, lai tiktu papildināti regulatīvie pasākumi, kuru mērķis ir izvairīties no turpmākām krīzēm, un tiktu radīti papildu ieņēmumi vispārējiem budžetiem vai konkrētiem politikas mērķiem.

               (4)

               Ņemot to vērā, Komisija 2011. gada 28. septembrī pieņēma priekšlikumu Padomes Direktīvai par kopīgu finanšu darījuma nodokļa sistēmu un grozījumiem Direktīvā 2008/7/EK (1). Minētā priekšlikuma galvenais mērķis bija nodrošināt iekšējā tirgus pienācīgu darbību un novērst konkurences izkropļojumus.

               (5)

               Padomes 2012. gada 22. jūnija sanāksmē tika konstatēts, ka atbalsts Komisijas ierosinātajai kopējai finanšu darījumu nodokļa (FDN) sistēmai nav vienprātīgs. Eiropadome 2012. gada 29. jūnijā secināja, ka Padome ierosināto direktīvu saprātīgā termiņā nepieņems. Padomes 2012. gada 10. jūlija sanāksmē tika minētas pastāvošas un būtiskas viedokļu atšķirības attiecībā uz nepieciešamību Savienības līmenī izveidot kopēju FDN sistēmu un tika apstiprināts, ka saskaņota finanšu darījumu nodokļa princips tuvākajā nākotnē Padomē nesaņems vienprātīgu atbalstu.

               (6)

               Šajos apstākļos 11 dalībvalstis, proti, Beļģija, Vācija, Igaunija, Grieķija, Spānija, Francija, Itālija, Austrija, Portugāle, Slovēnija un Slovākija, nosūtīja Komisijai vēstules, kuras tika saņemtas laikposmā no 2012. gada 28. septembra līdz 23. oktobrim un kurās minētās valstis norādīja, ka tās vēlas savā starpā izveidot ciešāku sadarbību FDN jomā. Šīs dalībvalstis lūdza, lai ciešākās sadarbības joma un mērķi pamatotos uz Komisijas 2011. gada 28. septembra priekšlikumu direktīvai. Jo īpaši tika norādīts arī, ka nepieciešams novērst izvairīšanās pasākumus, izkropļojumus un pārcelšanas uz citām jurisdikcijām.

               (7)

               Ciešākai sadarbībai būtu jānodrošina vajadzīgais tiesiskais regulējums, lai izveidotu kopēju FDN sistēmu iesaistītajās dalībvalstīs un lai nodrošinātu, ka nodokļa pamatelementi ir saskaņoti. Tādējādi pēc iespējas būtu jānovērš stimuli nodokļu arbitrāžai un sadalījuma izkropļojumiem starp finanšu tirgiem, kā arī nodokļu dubultās uzlikšanas vai nodokļu neuzlikšanas iespējas, kā arī izvairīšanās darbības.

               (8)

               Ir izpildīti LES 20. pantā un LESD 326. pantā un 329. pantā paredzētie nosacījumi.

               (9)

               Kā konstatēts Padomes 2012. gada 29. jūnija sanāksmē un apstiprināts 2012. gada 10. jūlijā, Savienība kopumā nevar pieņemamā termiņā sasniegt mērķi pieņemt kopēju FDN sistēmu. Tādējādi ir izpildīta LES 20. panta 2. punktā noteiktā prasība, ka ciešāku sadarbību var pieņemt tikai kā galējo līdzekli.

               (10)

               Attiecīgā joma, kurā notiktu ciešāka sadarbība, proti, kopējas FDN sistēmas izveide Savienībā, ir joma, uz kuru attiecas LESD 113. pants un tādējādi arī Līgumi.

               (11)

               Mērķis ciešākai sadarbībai kopējas FDN sistēmas izveidei ir nodrošināt iekšējā tirgus pienācīgu darbību. Šādas sadarbības mērogs ļauj izvairīties no dažādu valsts režīmu līdzāspastāvēšanas un tādējādi nepieļaut tirgus nevēlamu sadrumstalotību, kā arī no tā izrietošas problēmas, kas izpaužas kā konkurences izkropļojumi, novirzes tirdzniecības plūsmās starp ražojumiem, tirgus dalībniekiem un ģeogrāfiskiem apgabaliem un stimuli tirgus dalībniekiem izvairīties no nodokļiem, izmantojot operācijas ar mazu ekonomisko vērtību. Šādas problēmas ir īpaši zīmīgas attiecīgajā jomā, ko raksturo ļoti mobilas nodokļu bāzes. Tādējādi tā veicina Savienības mērķu sasniegšanu, aizsargā tās intereses un pastiprina integrācijas procesu saskaņā ar LES 20. panta 1. punktu.

               (12)

               Kopējas saskaņotas FDN sistēmas izveide nav iekļauta LESD 3. panta 1. punktā minētajā to jomu sarakstā, kurās Savienībai ir ekskluzīva kompetence. Tā kā šāda izveide veicina iekšējā tirgus darbību, saskaņā ar LESD 113. pantu uz to attiecas Savienības dalītā kompetence LESD 4. panta izpratnē, un tādējādi tā neatrodas Savienības ekskluzīvā kompetencē.

               (13)

               Ciešāka sadarbība attiecīgajā jomā atbilst Līgumiem un Savienības tiesību aktiem saskaņā ar LESD 326. panta pirmo daļu. Saskaņā ar LESD 326. panta otro daļu šāda sadarbība neapdraud iekšējo tirgu vai ekonomisko, sociālo un teritoriālo kohēziju un nerada šķēršļus vai diskrimināciju tirdzniecībā starp dalībvalstīm, un nerada traucējumus dalībvalstu savstarpējā konkurencē.

               (14)

               Īstenojot ciešāku sadarbību attiecīgajā jomā, saskaņā ar LESD 327. pantu tiek ievērota to dalībvalstu kompetence, tiesības un pienākumi, kuras šādā sadarbībā neiesaistās. Šāda sistēma neietekmētu iespēju neiesaistītajām dalībvalstīm turpināt izmantot vai ieviest FDN, pamatojoties uz nesaskaņotiem valsts noteikumiem. Kopēja FDN sistēma piešķirtu nodokļa uzlikšanas tiesības iesaistītajām dalībvalstīm, tikai pamatojoties uz atbilstīgiem saistošajiem faktoriem.

               (15)

               Ar noteikumu, ka tiek ievēroti visi šajā lēmumā paredzētie līdzdalības nosacījumi, visas dalībvalstis var jebkurā laikā iesaistīties ciešākā sadarbībā lēmumā minētajā jomā, ja tās ir gatavas ievērot visus tiesību aktus, kas jau pieņemti šajā jomā saskaņā ar LESD 328. pantu,

         IR PIEŅĒMUSI ŠO LĒMUMU.
   1. pants
   Ar šo Beļģijas Karalistei, Vācijas Federatīvajai Republikai, Igaunijas Republikai, Grieķijas Republikai, Spānijas Karalistei, Francijas Republikai, Itālijas Republikai, Austrijas Republikai, Portugāles Republikai, Slovēnijas Republikai un Slovākijas Republikai atļauj savā starpā izveidot ciešāku sadarbību kopējas finanšu darījumu nodokļa sistēmas izveides jomā, piemērojot atbilstīgus Līgumu noteikumus.
   2. pants
   Šis lēmums stājas spēkā tā pieņemšanas dienā.

      Briselē, 2013. gada 22. janvārī

            Padomes vārdā –

            priekšsēdētājs

         M. NOONAN

      (1)  COM(2011) 594 final, 2011. gada 28. septembris.


title: Komisijas Lēmums (2015. gada 13. maijs) par Reti sastopamu slimību ārstēšanas zāļu komitejas locekļu iecelšanu pacientu organizāciju pārstāvībai (Dokuments attiecas uz EEZ)

text:
               14.5.2015

               LV

               Eiropas Savienības Oficiālais Vēstnesis

               C 161/7

         KOMISIJAS LĒMUMS
   (2015. gada 13. maijs)
   par Reti sastopamu slimību ārstēšanas zāļu komitejas locekļu iecelšanu pacientu organizāciju pārstāvībai
   (Dokuments attiecas uz EEZ)
   (2015/C 161/05)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 1999. gada 16. decembra Regulu (EK) Nr. 141/2000 par zālēm reti sastopamu slimību ārstēšanai (1) un jo īpaši tās 4. panta 3. punktu,
   tā kā:

               (1)

               Regulas (EK) Nr. 141/2000 4. panta 3. punktā paredzēts, ka Komisija ieceļ pacientu organizāciju pārstāvjus uz trim gadiem.

               (2)

               Trīs locekļu, kas pārstāv pacientu organizācijas, pilnvaru termiņš beidzas 2015. gada 30. jūnijā.

               (3)

               Komitejas locekļi būtu jāieceļ uz trim gadiem no 2015. gada 1. jūlija.

               (4)

               Ja ar šo lēmumu ieceltais Komitejas loceklis vairs nespēj produktīvi līdzdarboties Komitejas sastāvā vai atkāpjas no amata, Komisija šādu locekli var aizstāt ar citu – no rezerves saraksta līdz attiecīgā locekļa pilnvaru beigām.

         IR NOLĒMUSI ŠĀDI.
   1. pants
   Ar šo par Komitejas locekļiem uz trim gadiem no 2015. gada 1. jūlija ieceļ:

               —

                  Lesley GREENE,

               —

                  Pauline EVERS,

               —

                  Mario RICCIARDI.

         2. pants
   Ar šo preferenciālā secībā rezerves sarakstā iekļauj:

               —

                  Julián Isla GÓMEZ,

               —

                  Loris Angelo BRUNETTA,

               —

               Baiba ZIEMELE.

      Briselē, 2015. gada 13. maijā

            Komisijas

            un tās priekšsēdētāja vārdā –

            Komisijas loceklis

         Vytenis ANDRIUKAITIS

      (1)  OV L 18, 22.1.2000., 1. lpp.


title: 2010/303/: Padomes Lēmums ( 2010. gada 25. maijs ), ar ko ieceļ amatā Reģionu komitejas locekli no Dānijas

text:
               28.5.2010

               LV

               Eiropas Savienības Oficiālais Vēstnesis

               L 129/69

         PADOMES LĒMUMS
   (2010. gada 25. maijs),
   ar ko ieceļ amatā Reģionu komitejas locekli no Dānijas
   (2010/303/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Dānijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumu 2009/1014/ES un Lēmumu 2010/29/ES, ar ko laikposmam no 2010. gada 26. janvāra līdz 2015. gada 25. janvārim ieceļ amatā Reģionu komitejas locekļus un to aizstājējus (1).

               (2)

               Pēc Jens Jørgen NYGAARD kunga pilnvaru termiņa beigām ir atbrīvojusies Reģionu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejā locekļa amatā tiek iecelts:

               —

                  Hr. Jan BOYE

                  Rådmand

         2. pants
   Šis lēmums stājas spēkā tā pieņemšanas dienā.

      Briselē, 2010. gada 25. maijā

            Padomes vārdā –

            priekšsēdētājs

         M. SEBASTIÁN

      (1)  OV L 348, 29.12.2009., 22. lpp. un OV L 12, 19.1.2010., 11. lpp.